paragraph_text: Usprkos velikom renomeu tog športa u modernom olimpizmu, kao jedinog športa koji je osmišljen upravo s namjerom natjecanja na Igrama, šport nije poprimio širu popularnost. Veći broj klubova i natjecatelja danas djeluje samo u dijelu istočne Europe, zahvaljujući tradicionalno jakoj povezanosti športa i vojske u tim zemljama. Stoga je zadnjih godina bilo prijedloga da se taj šport isključi iz olimpijskog programa. Ipak, MOO je 2005. godine donio odluku po kojoj taj šport ostaje u programu Igara, i to najmanje do 2012. godine.